送孫遠仲知錄解官歸洪雅
作者：李流謙
朝代：宋

paragraphs: 錦官碌碌牛馬走，邂逅僧廬欣握手。
嘗憶觀燈夜相過，一時勝輩同樽酒。
孤雲岑絕西南陬，牢落重來說舊遊。
不知宦情薄如紙，掉頭忽作商聲謳。
蚤年提筆戰多士，晚歲功名夢相似。
底事人生真足夸，華髮猶能彩衣戲。
霜空木脫秋山明，高風駕帆秋浪輕。
細雨重陽好天氣，紅萸紫菊正思君。